**GRADSKO IZBORNO POVJERENSTVO GRADA KARLOVCA**

**AKTI ZA PROVOĐENJE IZBORA ZA VIJEĆA MJESNIH ODBORA I GRADSKIH ČETVRTI**

Na temelju članka 21. Odluke o postupku provođenja izbora za vijeća mjesnih odbora i gradskih četvrti („Glasnik Grada Karlovca“ br. 3/09, 2/15 i 4/23) Gradsko izborno povjerenstvo Grada Karlovca na sjednici održanoj dana 16. ožujka 2023. godine donijelo je sljedeće:

**OBVEZNE UPUTE - III**

**o zaštiti osobnih podataka**

**Uvodno**

1. Na postupak obrade osobnih podataka izbornih sudionika i drugih osoba koji na bilo koji način sudjeluju u pripremi i provedbi izbora za članove vijeća mjesnih odbora i gradskih četvrti na području Grada Karlovca kao i na prava istih, na odgovarajući način primjenjuju se odredbe posebnih propisa kojima se uređuje zaštita osobnih podataka.

**Voditelji i primatelj osobnih podataka**

1. Voditelj obrade osobnih podataka je Gradsko izborno povjerenstvo Grada Karlovca za provođenje izbora za članove vijeća gradskih četvrti i mjesnih odbora na području Grada Karlovca (u daljnjem tekstu: Izborno povjerenstvo) koje je sukladno Odluci o postupku provođenja izbora za Vijeća mjesnih odbora i gradskih četvrti („Glasnik Grada Karlovca“ br. 3/09, 2/15 i 4/23) nadležno za poduzimanje određenih izbornih radnji.

Voditelji obrade osobnih podataka u pogledu podnošenja kandidacijske liste političke stranke/političkih stranaka je politička stranka/političke stranke. Voditelj obrade podataka u pogledu prikupljanja potpisa birača i podnošenja prijedloga grupe birača su prva tri po redu potpisnika kandidacijske liste.

Voditelj obrade osobnih podataka promatrača su političke stranke, predlagatelji kandidature grupe birača i nevladine udruge koje predlažu promatrače.

Kontakt podaci voditelja obrade objavljuju se na web stranici Grada Karlovca (www.karlovac.hr), dok političke stranke, prva tri po redu potpisnika kandidacijske liste kao i ovlašteni predlagatelji promatrača objavljuju kontakt podatke na drugi primjereni način.

Voditelji obrade mogu obradu osobnih podataka povjeriti izvršitelju obrade poštujući zahtjeve propisa o zaštiti osobnih podataka.

**Svrha i obrada osobnih podataka**

1. Osobni podaci se obrađuju u svrhu koja je nužna za provedbu pojedinih radnji pri provođenju izbora te je voditelj obrade podataka obvezan dodatno informirati osobe čiji se osobni podaci obrađuju o svrsi obrade osobnih podataka u slučaju da ista nije određena mjerodavnim propisom ili ovom uputom.

Pri provođenju izbora obrađuju se osobni podaci:

* članova izbornih tijela – radi njihova imenovanja i isplate naknade za rad na izborima
* kandidata, birača predlagatelja kandidature, birača koji svojim potpisom podržavaju kandidaturu - radi kandidiranja
* promatrača – radi promatranja izbornog postupka
* trećih osoba – radi provedbe popratnih radnji vezanih za izbore.

**Vrsta osobnih podataka koja se obrađuju**

1. Pri provođenju izbora mogu se obrađivati sljedeći osobni podaci:

* osobni podaci članova izbornih tijela – ime i prezime, adresa prebivališta, osobni identifikacijski broj (OIB), podaci o osobnoj iskaznici, kontakt podaci poput broja telefona, odnosno mobilnog telefona i/ili adresa elektroničke pošte, datum rođenja, podatak o bankovnom računu i podatak o mirovinskom osiguranju, potpis, a za članove proširenog sastava Izbornog povjerenstva te članove biračkih odbora i podatak o političkoj stranci koja ih je predložila u izborno tijelo, odnosno za predsjednika i zamjenika predsjednika i članove stalnog sastava Izbornog povjerenstva da nisu član političke stranke, niti kandidat na izborima
* osobni podaci kandidata – ime i prezime, osobni identifikacijski broj (OIB), adresa prebivališta, datum i godina rođenja, podaci o osobnoj iskaznici, nacionalnost, spol, podaci o nepostojanju zabrane kandidiranja propisani Zakonom o lokalnim izborima, akademski i stručni naziv i potpis
* osobni podaci birača – predlagatelja kandidature i birača koji svojim potpisima podržavaju kandidaturu: ime i prezime, adresa prebivališta, podaci o osobnoj iskaznici i potpis
* osobni podaci promatrača: ime i prezime i osobni identifikacijski broj (OIB) ili serijski broj identifikacijske isprave promatrača te podaci o političkoj stranci, predlagateljima kandidature grupe birača i nevladinoj udruzi koje predlažu promatrače
* osobni podaci trećih osoba: ime i prezime, adresa prebivališta, osobni identifikacijski broj (OIB), podaci o identifikacijskoj ispravi, kontakt podaci, datum rođenja i podaci o bankovnom računu.

Voditelj obrade može tražiti i obrađivati i druge podatke ako su isti potrebni za izvršavanje zakonskih obveza voditelja obrade.

**Vrijeme obrade**

1. Osobni podaci iz ovih obvezatnih uputa obrađuju se tijekom vremena potrebnog za ostvarenje svrhe za koju se obrađuju u rokovima određenim Zakonom o lokalnim izborima i Odlukom o postupku provođenja izbora za vijeća mjesnih odbora i gradskih četvrti.

Nakon isteka propisanih rokova, s osnovnim podacima postupa se u skladu s posebnim propisima koji uređuju pitanja vezano uz arhiviranje arhivskog gradiva te izlučivanje registraturnog gradiva.

**Javna objava osobnih podataka**

1. Radi kandidiranja na izborima javno se objavljuju osobni podaci koji su sadržani u pravovaljanim kandidacijskim listama i zbirnim listama.

Pri objavi rezultata izbora također se javno objavljuju osobni podaci izabranih kandidata.

Radi imenovanja članova izbornih tijela na web stranici Grada Karlovca (www.karlovac.hr) mogu se objaviti imena i prezimena članova izbornih tijela, a za članove proširenog sastava izbornog povjerenstva te članove biračkih odbora i podatak o političkoj stranci koja ih je predložila u izborno tijelo.

Javno objavljeni osobni podaci na web stranici Grada Karlovca, osim imena i prezimena kandidata, uklonit će se s web stranice po isteku rokova određenih za obradu podataka iz Zakona, Odluke i drugih mjerodavnih propisa.

**Objava i stupanje na snagu**

1. Ove Obvezne upute objavit će se u „Glasniku Grada Karlovca“, a stupaju na snagu prvoga dana od dana objave u „Glasniku Grada Karlovca.“

KLASA: 012-02/23-01/03

URBROJ: 2133-1-01-03/02-23-3

Karlovac, 16. ožujka 2023.g.

PREDSJEDNICA

Danijela Družak Rade, mag.iur., v.r.

Napomena:

Izrazi koji se koriste u ovim Obveznim uputama, a imaju rodno značenje, odnose se jednako na muški i ženski rod.